**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL PRITARIMO PROJEKTO „VIEŠOSIOS ERDVĖS PRIE BUVUSIO „VAIDILOS“ KINO TEATRO KONVERSIJA“ ĮGYVENDINIMUI“ PROJEKTO**

**1. Sprendimo projekto esmė, tikslai ir uždaviniai.**

Teikiamu Tarybos sprendimo projektu prašoma pritarti projekto *„Viešosios erdvės prie buvusio „Vaidilos“ kino teatro konversija“* (toliau – Projektas) įgyvendinimui, teikiant paraišką finansavimui gauti pagal 2014–2020 metų Europos Sąjungos (toliau – ES) fondų investicijų veiksmų programos 7 prioriteto „Kokybiško užimtumo ir dalyvavimo darbo rinkoje skatinimas“ Nr. 07.1.1-CPVA-R-904 priemonės „*Didžiųjų miestų kompleksinė plėtra*“ (toliau – Priemonė) projektų finansavimo sąlygų aprašą ir skirti Projekto įgyvendinimui užtikrinti būtinas lėšas. *Priemonės tikslas* – sudaryti sąlygas gyventojų užimtumui didėti tikslinėse teritorijose. Projektas atitinka *Klaipėdos miesto integruotos teritorijų vystymo programos,* patvirtintos Lietuvos Respublikos vidaus reikalų ministro 2016 m. vasario 12 d. įsakymu Nr. 1V-102, 1 tikslo „Didinti tikslinės teritorijos patrauklumą gyventojams“ 1.1 uždavinį „Sudaryti sąlygas SVV kūrimuisi ir užimtumo didinimui tikslinėje teritorijoje“.

*Projekto poreikis*. Viešosios erdvės prie buvusio „Vaidilos“ kino teatro teritorijos danga susidėvėjusi, reprezentacinė jos dalis su fontanu nuo Taikos pr. beveik nematoma, greta daugiabučių esantys takeliai ir šaligatvio plytelių erdvės labai nusidėvėjusios, be aiškios funkcinės paskirties. Želdynai vystosi gana chaotiškai, nėra bendros želdinių sistemos – teritorijoje greta fontano yra tankus spygliuočių ruožas, o greta daugiabučių vyrauja prastos kokybės veja ir pavieniai medžiai, menkaverčiai krūmai, esančios betoninės vejų klombos yra techniškai bei moraliai pasenusios. Teritorijoje nėra suoliukų, šiukšlių dėžių, dviračių stovų, esama apšvietimo sistema techniškai ir morališkai pasenusi.

*Projekto tikslas* – prisidėti prie palankių sąlygų verslo aplinkos plėtrai ir kūrimui, Klaipėdos miesto bendruomenės veiklos plėtrai sudarymo.

*Projekto uždavinys* – verslo ir bendruomenės veiklos sąlygų gerinimas modernizuojant Klaipėdos miesto aplinką pagal esamus gyventojų poreikius.

**2. Projekto rengimo priežastys ir kuo remiantis parengtas sprendimo projektas.**

2017 m. liepos 26 d. Regioninės plėtros departamento prie Vidaus reikalų ministerijos Klaipėdos apskrities skyrius pateikė patikslintą kvietimą Nr. 2015-6 teikti projektinius pasiūlymus dėl regiono projektų įgyvendinimo. Projektinis pasiūlymas pateiktas 2018 m. sausio 16 d., patikslintas 2018 m. liepos 10 d. ir 2018 m. rugpjūčio 13 d. Paraiškos pateikimo terminas – iki 2018 m. rugsėjo 28 d. Norint pateikti Projekto paraišką reikalingas tarybos pritarimas dėl Projekto įgyvendinimo.

Projektas kaip priemonė yra įtrauktas į Klaipėdos miesto savivaldybės 2018-2020 metų strateginį veiklos planą.

**3. Kokių rezultatų laukiama.**

Įgyvendinant Projektą viešoji erdvė prie buvusio „Vaidilos“ kino tetaro bus pritaikyta gyventojams bei smulkiajam ir vidutiniam verslui. Planuojama rekonstruoti pėsčiųjų takus ir šaligatvius, fontaną, įrengti dviračių takus, sceną, vaikų žaidimų aikštelę, mažosios architektūros elementus (suoliukus, šiukšliadėžes), vaizdo stebėjimo sistemą. Įrengti ir sutvarkyti želdinius, nutiesti inžinerinius tinklus (elektros linijas, įrengiant atramas su prožektoriais, lietaus nuotekų tinklus).

Įgyvendinus projektą, pagerės laisvalaikio ir poilsio galimybės, susisiekimo galimybės. Modernizuotoje ir pagal gyventojų bei lankytojų poreikius pritaikytoje teritorijoje tikėtini didesni srautai komercijos objektuose bei išaugusi gyvenimo kokybė šioje Klaipėdos miesto dalyje.

**4. Sprendimo projekto rengimo metu gauti specialistų vertinimai.**

Sprendimo projektas derintas su Dokumentų valdymo specialistu, Investicijų ir ekonomikos, Finansų ir turto, Urbanistinės plėtros bei Miesto ūkio departamentų direktoriais, Teisės skyriaus specialistu, Savivaldybės administracijos direktoriaus pavaduotoja, Klaipėdos miesto savivaldybės mero pavaduotoju.

**5. Išlaidų sąmatos, skaičiavimai, reikalingi pagrindimai ir paaiškinimai.**

Bendra preliminari Projekto vertė – 1 598 002,68 Eur, iš jų: planuojama ES lėšų suma – 1 306 910,00 Eur, valstybės biudžeto lėšos – 115 315,59 Eur, Klaipėdos miesto savivaldybės biudžeto lėšos – 175 777,09 Eur.

**6. Lėšų poreikis sprendimo įgyvendinimui.**

Sprendimo įgyvendinimui Klaipėdos miesto savivaldybei reikės prisidėti ne mažiau kaip 115 315,59 Eur (7,5 proc. bendrasis finansavimas) tinkamų Projekto išlaidų ir ne mažiau kaip 60 461,50 Eur tinkamų išlaidų, kurių nepadengia Projektui skiriamas finansavimas.

**7. Galimos teigiamos ar neigiamos sprendimo priėmimo pasekmės.**

Neigiamų sprendimo priėmimo pasekmių nenumatoma.

Teigiamos pasekmės – sutvarkyta apie 9 075 kv. m. atviros miesto erdvės.

Projektų skyriaus vedėja Elona Jurkevičienė